Morwa Saulo e bong Jonathane, ke sekao se se molemo mo kgannyeng eno. Botshelo jwa gagwe bo ne jwa fetolwa ke maemo a a neng a ka se kgone go a laola. Fa Samuele a ne a bolelela Saulo gore Jehofa o ne a tlile go mo amoga bogosi, ga a ka a re Jonathane o tla mo tlhatlhama go nna kgosi. (1 Sam. 15:28; 16:1, 12, 13) Modimo ga a ka a tlhopha Jonathane go nna kgosi e e latelang ya Baiseraele, mme o ne a tlhopha Dafide. Ka tsela nngwe go tlhoka kutlo ga ga Saulo go ne ga dira gore dilo di se ka tsa tsamaela Jonathane sentle. Jonathane o ne a ka se tlhatlhame rraagwe, le fa se Saulo a neng a se dirile e ne e se molato wa gagwe. (1 Sam. 20:30, 31) Jonathane o ne a itshwara jang mo maemong ano? A o ne a nna le sekgopi ka gonne a sa tlhophiwa go nna kgosi, a bo a simolola go fufegela Dafide? Nnyaa. Le fa Jonathane a ne a feta Dafide ka dingwaga tse dintsi e bile a mo feta ka maitemogelo, o ne a ema Dafide nokeng ka boikanyegi. (1 Sam. 23:16-18) Boikokobetso bo ne jwa mo thusa go tlhaloganya gore ke mang yo o neng a amogelwa ke Modimo, mme ga a ka a “ikgopola thata go feta kafa go tlhokegang go ikgopola ka gone.” (Bar. 12:3) Jonathane o ne a tlhaloganya gore Jehofa o lebeletse eng mo go ene mme o ne a amogela tshwetso ya gagwe mo kgannyeng eo.